KOMISSION TÄYTÄNTÖÖNPANOASETUS (EU) 2021/852,

annettu 27 päivänä toukokuuta 2021,

neuvoston asetuksen (EY) N:o 32/2000 ja komission asetuksen (EY) N:o 847/2006 muuttamisesta siltä osin kuin on kyse Yhdistyneen kuningaskunnan alkuperätuotteiden tuonnin jättämisestä tariffikiintiöiden ulkopuolelle

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon GATTiin sidottujen ja tiettyjen muiden yhteisön tariffikiintiöiden avaamisesta ja hoidosta, mainittujen kiintiöiden muuttamista tai mukauttamista koskevista yksityiskohtaisista säännöistä sekä asetuksen (EY) N:o 1808/95 kumoamisesta 17 päivänä joulukuuta 1999 annetun neuvoston asetuksen (EY) N:o 32/2000 (1) ja erityisesti sen 9 artiklan 1 kohdan b alakohdan ensimmäisen luetelmakohdan,

ottaa huomioon vuoden 1994 tullitariffeja ja kauppaa koskevan yleissopimuksen (GATT-sopimus) XXIV artiklan 6 kohdan ja XXVIII artiklan mukaisen, Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan myönnytysluetteloissa mainittavien myönnytysten muuttamista niiden Euroopan unioniin liittymisen myötä koskevan sopimuksen tekemisestä kirjeenvaihtona Euroopan yhteisön ja Thaimaan kuningaskunnan välillä 27 päivänä helmikuuta 2006 tehdyn neuvoston päätöksen 2006/324/EY (2) ja erityisesti sen 2 artiklan,

sekä katsoo seuraavaa:

(1) Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välinen kauppa- ja yhteistyösopimus, jäljempänä ’sopimus’ (3), allekirjoitettiin unionin puolesta 29 päivänä joulukuuta 2020. Sitä sovelletaan väliaikaisesti 1 päivästä tammikuuta 2021.

(2) Asetuksella (EY) N:o 32/2000 avataan GATTiin sidottuja yhteisön tariffikiintiötä ja tiettyjä muita yhteisön tariffikiintiöitä, hallinnoidaan niitä ja kumotaan neuvoston asetus (EY) N:o 1808/95 (4), ja lisäksi siinä vahvistetaan kyseisten kiintiöiden muuttamista koskevat yksityiskohtaiset säännöt.

(3) Komission asetuksella (EY) N:o 847/2006 (5) avataan tiettyjen kalavalmisteiden ja -säilykkeiden yhteisön tariffikiintiöt ja hallinnoidaan niitä.

(4) Sopimuksessa määrätään, että Yhdistyneen kuningaskunnan alkuperätuotteita ei saa tuoda unioniin sopimuksessa määritellyissä WTO:n tariffikiintiöissä. Kyseessä ovat unionin WTO:n asiakirjalla G/SECRET/42/Add.2 (6) ja Yhdistyneen kuningaskunnan WTO-asiakirjalla G/SECRET/44 (7) GATT-sopimuksen XXVIII nojalla aloittamien neuvottelujen mukaisesti osapuolten välillä jaetut ja kummankin osapuolen sisäisessä lainsäädännössä vahvistetut tariffikiintiöt. Lisäksi sopimuksessa määrätään, että tuotteiden alkuperäasema määritetään tuojaosapuolessa sovellettavien etuuskohteluun oikeuttamattomien alkuperäsääntöjen mukaisesti.

(5) Sopimuksessa määritellyillä voimassa olevilla WTO:n tariffikiintiöillä tarkoitetaan unionin antamia WTO-myönnytyksiä, jotka sisältyvät GATT 1994 -sopimuksen mukaisen EU28:n sitoumus- ja myönnytysluettelon luonnokseen, joka on toimitettu WTO:lle asiakirjassa G/MA/TAR/RS/506 (8), sellaisena kuin se on muutettuna asiakirjoilla G/MA/TAR/RS/506/Add.1 ja G/MA/TAR/RS/506/Add.2 (9).

(6) Tällaiseen Yhdistyneestä kuningaskunnasta peräisin olevaan tuontiin sovelletaan tällä hetkellä asetuksia (EY) N:o 32/2000 ja (EY) N:o 847/2006. Sopimuksen noudattamiseksi mainittuja asetuksia olisi muutettava siten, että Yhdistyneen kuningaskunnan alkuperätuotteiden tuonti jätetään voimassa olevien WTO:n tariffikiintiöiden ulkopuolelle.

(7) Sopimusta sovelletaan väliaikaisesti 1 päivästä tammikuuta 2021. Sen vuoksi 1 päivänä tammikuuta 2021 tai sen jälkeen tapahtuva Yhdistyneen kuningaskunnan alkuperätuotteiden tuonti olisi jätettävä myös sellaisten tariffikiintiöiden ulkopuolelle, joiden kiintiökausi alkoi ennen 1 päivää tammikuuta 2021 ja jotka olivat edelleen voimassa kyseisenä päivänä.

(8) Sopimuksen noudattamisen varmistamiseksi tämän asetuksen olisi tultava voimaan kiireellisesti päivänä, jona se julkaistaan Euroopan unionin virallisessa lehdessä, ja sitä olisi sovellettava 1 päivästä tammikuuta 2021, joka on sopimuksen soveltamisen alkamispäivä.

(9) Tässä asetuksessa säädetyt toimenpiteet ovat tullikoodeksikomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Lisätään asetuksen (EY) N:o 32/2000 II osastoon seuraava 4 jakso: ”4 jakso Luettelo GATTiin sidotuista yhteisön tariffikiintiöistä 7 a artikla Liitteessä I lueteltuja yhteisön tariffikiintiöitä sovelletaan kaikista kolmansista maista, lukuun ottamatta Yhdistynyttä kuningaskuntaa, peräisin olevaan tuontiin.”

2 artikla Muutetaan asetuksen (EY) N:o 847/2006 2 artikla seuraavasti: 1) korvataan 1 kohdassa ilmaisu ”kaikista maista” ilmaisulla ”kaikista maista, lukuun ottamatta Yhdistynyttä kuningaskuntaa,”; 2) korvataan 2 kohdassa ilmaisu ”kaikista maista” ilmaisulla ”kaikista maista, lukuun ottamatta Yhdistynyttä kuningaskuntaa,”.

3 artikla Voimaantulo ja soveltaminen Tämä asetus tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti. Tehty Brysselissä 27 päivänä toukokuuta 2021. Komission puolesta Puheenjohtaja Ursula VON DER LEYEN

(1) EUVL L 5, 8.1.2000, s. 1.

(2) EUVL L 120, 5.5.2006, s. 17.

(3) EUVL L 444, 31.12.2020, s. 14.

(4) Neuvoston asetus (EY) N:o 1808/95, annettu 24 päivänä heinäkuuta 1995, GATTiin sidottujen yhteisön tariffikiintiöiden avaamisesta ja hoidosta tiettyjen maatalous-, teollisuus- ja kalataloustuotteiden osalta sekä mainittujen kiintiöiden muuttamista tai mukauttamista koskevista yksityiskohtaisista säännöistä (EYVL L 176, 27.7.1995, s. 1).

(5) Komission asetus (EY) N:o 847/2006, annettu 8 päivänä kesäkuuta 2006, tiettyjen kalavalmisteiden ja -säilykkeiden tuonnissa sovellettavien yhteisön tariffikiintiöiden avaamisesta ja hallinnoinnista (EUVL L 156, 9.6.2006, s. 8).

(6) https://docs.wto.org

(7) https://docs.wto.org

(8) https://docs.wto.org

(9) https://docs.wto.org